聚星堂雪
作者：蘇軾
朝代：宋

paragraphs: 窗前暗響鳴枯葉，龍公試手初行雪。
映空先集疑有無，作態斜飛正愁絕。
衆賓起舞風竹亂，老守先醉霜松折。
恨無翠袖點橫斜，祇有微燈照明滅。
歸來尚喜更鼓永，晨起不待鈴索掣。
未嫌長夜作衣稜，却怕初陽生眼纈。
欲浮大白追餘賞，幸有回飆驚落屑。
模糊檜頂獨多時，歷亂瓦溝裁一瞥。
汝南先賢有故事，醉翁詩話誰續說。
當時號令君聽取，白戰不計持寸鐵。